L-ambaxxaturi tal-istati membri tal-UE llum approvaw mandat għall-Kunsill biex jibda negozjati mal-Parlament Ewropew sabiex jintlaħaq qbil dwar it-8 Programm ta' Azzjoni Ambjentali (EAP). It-8 EAP ser iservi bħala gwida għat-tfassil u l-implimentazzjoni tal-politika ambjentali u klimatika sal-2030. Għal aktar minn 40 sena, il-Programmi ta' Azzjoni Ambjentali żguraw azzjoni prevedibbli u koordinata għall-politiki ambjentali u klimatiċi tal-Ewropa. Il-mandat approvat illum jagħti messaġġ ċar: l-istati membri jridu li t-8 EAP ikun qafas ta' politika ambizzjuż li jmexxi l-azzjoni tagħna sal-2030, iwettaq riżultati u jippernettielna nimmonitorjaw il-kisbiet tagħna fil-bini ta' Ewropa b'impatt newtrali fuq il-klima, ekoloġika, ġusta u soċjali. João Pedro Matos Fernandes - Ministru għall-Ambjent u l-Azzjoni Klimatika L-istati membri żiedu dispożizzjonijiet fil-pożizzjoni tagħhom rigward il-ħtieġa li jkomplu jiddefinixxu l-azzjonijiet meta l-azzjonijiet ewlenin tal-Patt Ekoloġiku Ewropew ikunu ġew stabbiliti sal-2024. Il-proposta tal-Kummissjoni għat-8 EAP tibni fuq il-Patt Ekoloġiku Ewropew u l-lista ta' azzjonijiet dettaljati fih, u eċċezzjonalment ma tinkludix lista ta' azzjonijiet. L-istati membri jitolbu lill-Kummissjoni twettaq rieżami ta' nofs it-terminu fl-2024, segwit minn proposta leġiżlattiva fl-2025, li temenda t-8 EAP, sabiex il-koleġiżlaturi jkunu jistgħu jżidu l-azzjonijiet meħtieġa li għandhom jittieħdu mill-2025 sal-2030. L-istati membri żiedu wkoll diversi speċifikazzjonijiet mal-qafas il-ġdid ta' monitoraġġ li ser jiġi stabbilit fit-8 EAP biex jiġi mmonitorjat il-progress fil-kisba tal-objettivi prijoritarji tiegħu. L-istati membri żiedu b'mod partikolari rekwiżit għall-Kummissjoni biex kull sena tieħu kont tal-progress miksub u biex tippreżenta lista ta' azzjonijiet li ħadet u l-azzjonijiet li qed tippjana li tieħu biex timplimenta l-objettivi prijoritarji. Informazzjoni ġenerali It-8 EAP għandu l-għan li jaċċellera t-tranżizzjoni ekoloġika b'mod ġust u inklużiv, bl-objettiv fit-tul tal-2050 li "Ngħixu tajjeb, fi ħdan il-limiti planetarji", diġà stabbilit fis-7 EAP. Is-sitt objettivi tematiċi prijoritarji tat-8 EAP jikkonċernaw it-tnaqqis tal-emissjonijiet ta' gassijiet serra, l-adattament għat-tibdil fil-klima, mudell ta' tkabbir li jagħti lura lill-pjaneta aktar milli jieħu, ambizzjoni ta' tniġġis żero, il-protezzjoni u r-restawr tal-bijodiversità u t-tnaqqis tal-pressjonijiet ambjentali u klimatiċi ewlenin relatati mal-produzzjoni u l-konsum. Programmi ta' azzjoni ambjentali ggwidaw l-iżvilupp tal-politika ambjentali tal-UE sa mill-bidu tas-snin 70. Il-Kunsill approva l-konklużjonijiet dwar it-8 EAP futur fl-4 ta' Ottubru 2019, filwaqt li appella lill-Kummissjoni biex tippreżenta programm ambizzjuż u ffukat għall-perjodu 2021-2030. Il-Kummissjoni Ewropea ppreżentat il-proposta tagħha għal "Deċiżjoni tal-Parlament Ewropew u tal-Kunsill dwar Programm Ġenerali ta' Azzjoni Ambjentali tal-Unjoni sal-2030" fl-14 ta' Ottubru 2020. Proposta għal Deċiżjoni tal-Parlament Ewropew u tal-Kunsill dwar Programm ta' Azzjoni Ġenerali tal-Unjoni għall-Ambjent sal-2030 - Mandat għal negozjati mal-Parlament Ewropew Din ir-riżorsa bħalissa hi disponibbli biss bil-lingwa jew il-lingwi li ġejjin: Proposta tal-Kummissjoni għal Programm Ġenerali ta' Azzjoni Ambjentali tal-Unjoni sal-2030 Konklużjonijiet tal-Kunsill dwar "It-Tmien Programm ta' Azzjoni Ambjentali - Nibdlu x-Xejriet Flimkien"